На основу члана 4. став 3. Уговора о сарадњи на реализацији помоћи доделом средстава намењених економском оснаживању породичних домаћинстава избеглица кроз доходовне активности закљученог између Комесаријата за избеглице и миграције Републике Србије (у даљем тексту: Комесаријат) и Градске општине Нови Београд, заведеног код Комесаријата под бројем 9-9/736 од 12.06.2018.г. , а код Градске општине Нови Београд под бројем Х-020-568 од 04.06.2018. године, Комисија за избор корисника за доделу средстава намењених економском оснаживању породичних домаћинстава избеглица, кроз доходовне активности, именована од стране председника Градске општине Нови Београд Решењем бр. II-404-5-A1/2018 од 06.07.2018. године (у даљем тексту: Комисија), дана, доноси

**ПРАВИЛНИК**

о раду Комисије

ОПШТЕ ОДРЕДБЕ

Члан 1.

Овим правилником уређују се услови и мерила за избор корисника за доделу средстава намењених економском оснаживању породица избеглица, кроз доходовне активности и то за покретање, развој и унапређење доходовних активности у пољопривредној, занатској, услужној или другој области (у даљем тексту: Помоћ), поступак и начин рада Комисије.

Члан 2.

Помоћ може бити додељена породицама избеглица, којe имају боравиште /пребивалиште на територији Градске општине Нови Београд (у даљем тексту: Општина), а неопходна им је помоћ за економско оснаживање, и то за набавку и доделу робе и материјала за покретање, развој и унапређење доходовне активности у пољопривредној, занатској, услужној или другој области и којe испуњавају прописане услове и мерила за избор корисника (у даљем тексту: Корисник).

Члан 3.

Помоћ се додељује као једнократна и бесповратна и одобрава се у роби и материјалу за економско оснаживање породица избеглица, кроз доходовне активности у максималном износу до РСД 200.000,00 (словима: двестотине хиљада динара), по породичном домаћинству Корисника.

 УСЛОВИ ЗА ИЗБОР КОРИСНИКА

Члан 4.

Подносилац пријаве на јавни позив за доделу Помоћи (у даљем тексту: Подносилац пријаве) и чланови његовог породичног домаћинства треба да испуне следеће услове:

1. да имају избеглички статус и то:

- да имају избеглички статус и поднет захтев за пријем у држављанство Републике

Србије или

- да им је престао статус избеглице јер су стекли држављанство Републике Србије

(**НАПОМЕНА**: наведени услов је обавезан за Подносиоца пријаве и чланове његовог породичног домаћинства који су у статусу избеглице или су били у статусуизбеглице);

2. да подносилац Пријаве и чланови његовог породичног домаћинства имају боравиште/пребивалиште на територији Општине;

3. да нису укључени у неки други програм/пројекат стамбеног збрињавања или економског оснаживања кроз доходовне активности, у текућој години;

4. да нису корисници помоћи у пројектима економског оснаживања више од три пута (укључујући и овај јавни позив);

5. уколико су били корисници помоћи у економском оснаживању да су исти наменски користили;

6. да имају радно способне чланове домаћинства и потребно знање и вештину за покретање, развој и унапређење доходовне активности на коју се односи Помоћ;

7. да је активност за коју је помоћ тражена од значаја за егзистенцију породице;

8. да има предуслове за обављање делатности за коју тражи Помоћ:

• За пољоприведну делатност и сточарство да је власник или закупац земљишта и/или помоћних објеката;

• За занатску или услужну делатност да је власник или закупац простора у коме ће обављати делатност и

• За друге делатности у складу са делатношћу наведеној у пријави.

 МЕРИЛА ЗА ИЗБОР КОРИСНИКА

Члан 5.

Ред првенства за избор Корисника утврђује се на основу броја бодова које Корисник као Подносилац пријаве оствари, а према следећим мерилима:

1) Да активност за коју је помоћ тражена доприноси побољшању услова живота породичног домаћинства корисника – 10 бодова

2) Да је Корисник прошао обуку за израду пословних планова или обуку Националне службе за запошљавање - 10 бодова

3) Да има претходно искуство у обављању активности - 10 бодова

4) Да поседује знање и вештине за обављање активности - 10 бодова

5) Да има регистровану делатност – 20 бодова

6) Да је корисник помоћи други пут – 10 бодова

7)Да је корисник помоћи трећи пут – 5 бодова

8) да покреће активност – помоћ користи први пут – 20 бодова

9) Једнородитељско домаћинство/породица са дететом/децом до 18 година и /или студентом до 26 година - 10 бодова

10) Жена носилац домаћинства - 10 бодова

Члан 6.

Ако два или више подносилаца пријаве имају исти број бодова, предност ће имати Подносилац пријаве који:

1. је члан породице са више генерација са једним или више чланова преко 60 година;

2. је члан породице са двоје или више деце испод 18 година, породице са трудницам или са дететом/децом до 5 година, без редовних месечних прихода, или са недовољним месечним приходима (до 50% просечне нето плате на нивоу општине по члану домаћинства);

3. има болесног члана/чланове домаћинства/чланови домаћинства са посебним потребама;

4. је жртва сексуалног/породичног насиља

5. је члан породице погинулих, несталих или киднапованих лица

6. до сада није био корисник помоћи у економском оснаживању/ доходовне активност

ПОСТУПАК ЗА ДОДЕЛУ ПОМОЋИ

Члан 7.

Поступак за доделу Помоћи у првом степену води и све одлуке доноси Комисија.

Комисија има 5 (пет) чланова, међу којима су и председник и заменик председника Комисије. Чланови Комисије су повереник и представници надлежних служби Општине.

Председник Комисије сазива седницу Комисије, председава и руководи радомКомисије, а у његовом одсуству или спречености ове послове председника обавља његов заменик.

Члан 8.

Комисија пуноважно ради и одлучује ако седници присуствује више од половине чланова.

Комисија ради у седницама и одлуке доноси консензусом.

Члан 9.

На седници Комисије води се записник који потписују сви присутни чланови Комисије и доставља се свим члановима Комисије.

Записнике и документациони материјал, након окончаног поступка, Комисија предаје надлежној служби Општине.

Члан 10.

Комисија је дужна да правилно, истинито и потпуно утврди све чињенице и околности које су од значаја за доношење правилне и законите Одлуке.

Чињенице и околности од значаја за поступање и одлучивање, комисија утврђује на основу доказа достављених уз Пријаву на Јавни позив,м доказа прибављених по службеној дужности, утврђивањем чињеничног стања на терену и на основу других доказа утврђених применом осталих доказних средстава предвиђених законом.

Комисија одлучује на основу савесне и брижљиве оцене сваког доказа посебно и свих доказа заједно као и на основу резултата целокупног поступка.

Члан 11.

За доделу Помоћи, Комисија расписује јавни позив (у даљем тексту: Јавни позив) којим позива лица из члана 2. овог правилника да, у одређеном року од дана објављивања Јавног позива, а који не може бити краћи од 15 дана, поднесу пријаву за економско оснаживање, кроз доходовне активности (у даљем тексту: Пријава).

Јавни позив из става 1. овог члана Комисија расписује у року од 8 (осам)дана од дана њеног формирања.

Јавни позив се објављује на огласној табли Градске општине Нови Београд.

Члан 12.

Подносилац пријаве за себе и чланове породичног домаћинства доставља следеће доказе:

1.уредно попуњен и потписан образац пријаве;

2. Фотокопију избегличке легитимације (обе стране)/ Решења о признавању,

укидању или престанку избегличког статуса;

(НАПОМЕНА: обавезно за Подносиоца пријаве, као и за остале чланове породичног домаћинства уколико су били или су и даље у статусу избеглице);

3. Фотокопију личне карте за све чланове породичног домаћинства са 16 и више година (очитане, уколико је у питању биомертијска лична карта са чипом);

4. Уверење о држављанству или фотокопију решења о пријему у држављанство Републике Србије или копију поднетог захтева за пријем у држављанство – за све чланове породичног домаћинства (не односи се на лица са личном картом);

5. Изјаву оверену код надлежног органа овере да Подносилац пријаве и чланови његовог породичног домаћинства нису укључени у неки други програм/пројекат стамбеног збрињавања или економског оснаживања кроз доходовне активности у текућој години;

6. Доказ о приходима:

- Потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање; у случају да се ради о незапосленом члану породичног домаћинства који није регистрован код Националне службе за запошљавање, изјава оверена код надлежног органа којом се потврђује да је Подносилац пријаве незапослен и да нема приходе;

- Потврда послодавца о висини примања у месецу који претходи месецу подношења пријаве на јавни позив – за запослене чланове породичног домаћинства;

- Чек од пензије за месец који претходи месецу објављивања овог Јавног позива или уколико лице не остварује примања по основу пензије – потврда надлежне службе или изјава оверена код надлежног органа да лице не остварује примања по основу пензије у Републици Србији и/или другој држави;

7. За чланове породичног домаћинства узраста 15 до 26 година - доказ о школовању ( потврда надлежне образовне институције о школовању ), уколико ови чланови породичног домаћинства нису на школовању - доказе наведене у тачки 6. овог става (докази о приходима);

8. Доказ за породично домаћинство са дететом са инвалидитетом или сметњама у развоју - Решење Комисије за категоризацију деце или мишљење интерресорне комисије за децу са телесним инвалидитетом или сметњама у развоју;

9. Доказ о смањењу или губитку радне способности или телесном оштећењу - Решење о смањењу или губитку радне способности или телесном оштећењу за члана породице са инвалидитетом;

10. За једнородитељску породицу прилаже се:

- потврда о смрти брачног друга;

- решење надлежног суда о проглашењу несталог лица за умрло;

- извод из матичне књиге рођених за децу без утврђеног очинства;

- пресуда о разводу брака или доказ о поверавању малолетног детета или деце (уколико у пресуди о разводу брака није одлучено о поверавању детета или уколико се ради о ванбрачним партнерима чија је заједница престала да траје) а уз оба доказа потребно је приложити изјаву Подносиоца пријаве оверену код надлежног органа да се Подносилац пријаве непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима а да, у међувремену, Подносилац пријаве није засновао брачну или ванбрачну заједницу;

11. Потврда претходног послодавца, фотокопија радне књижице или изјава оверена

код надлежног органа овере да лице има потребно знање и вештину за покретање,

развој и унапређење доходовне активности на коју се односи Помоћ;

12. Потврда да је Корисник прошао обуку за израду пословних планова или обуку

Националне службе за запошљавање;

13. Доказ да има регистровану делатност;

14. Доказ да покреће активност:

(1) да је регистровао и покреће нову активност,

(2) изјава да покреће активност (ако није регистровао нову активност коју покреће)

Члан 13.

Комисија за избор корисника, у складу са чланом 103. став 1. Закона о општем управном поступку („Службени гласник РС“, број 18/16) (у даљем тексту: ЗУП), за потребе поступка, по службеној дужности прибавља: потврду Комесаријата о томе да ли су Подносилац пријаве и чланови његовог породичног домаћинства евидентирани као избеглице у евиденцији Комесаријата али само у случају ако Подносилац пријаве не достави доказ о томе из члана 4 став 1. тачка 1); извод из матичне књиге рођених за децу млађу од 16 година; уверење о имовном стању из Републичког геодетског завода за Подносиоца пријаве и чланове његовог породичног домаћинства, укључујући и малолетне чланове породичног домаћинства; уверење Одељења за локалну пореску администрацију о томе да ли су Подносилац пријаве и чланови његовог породичног домаћинства, укључујући и малолетне чланове породичног домаћинства, обвезници пореза на имовину физичких лица; уверење МУП-а о кретању боравишта/пребивалишта за Подносиоца пријаве и све члановепородичног

домаћинства, укључујући и малолетне чланове породичног домаћинства.

Доказе из става 1. овог члана, може прибавити и сама странка, уколико, у складу са чланом 103. став 3. ЗУП-а, изјави да ће у циљу ефикаснијег и економичнијег разматрања своје поднете пријаве на Јавни позив, наведене доказе прибавити сама.

Поред доказа наведених у ставу 1. овог члана, Комисија може по службеној дужности прибављати и друге доказе потребне за поступање по пријави на Јавни позив.

Члан 14.

Пријаву поднету након истека рока за подношење пријава из Јавног позива, Комисија не разматра, већ исту решењем одбацује, као неблаговремену.

Ако пријава садржи неки формални недостатак који спречава поступање по истој или ако је неразумљива или непотпуна, Подносилац се писаним путем позива да уочене недостатке отклони у року од 8 (осам) дана, уз упозорење на последице пропуштања.

Пријаву у погледу које Подносилац не отклони недостатке и то у року одређеном у ставу 2. овог члана, Комисија не разматра, већ исту решењем одбацује, као неуредну.

Против решења Комисије из ст.1. и 3. овог члана, заинтересовано лице може уложити жалбу Већу Општине, преко Комисије, у року од 15 (дана) од дана обавештења о донетом решењу.

Пријаву у погледу које Подносилац отклони уочене недостатке, у року из става 2. овог члана, Комисија сматра као да је од почетка била уредна.

Уколико члан, чалнови породичног домаћинства Подносиоца пријаве премину до утврђивања Предлога листе Корисника за доделу Помоћи, исти неће бити разматран нити бодован.

У случају да премине Подносилац пријаве, Комисија разматра остале чланове без обзира да ли су избеглице.

Уколико до утврђивања Предлога листе Корисника за доделу Помоћи Подносилац пријаве пријави новорођеног члана, односно члана домаћинства, Комисија исте разматра. Приликом утврђивања предлога листе корисника за доделу Помоћи, Комисија узима у обзир онај број чланова домаћинства који је Подносилац пријаве навео у Пријави на Јавни позив, осим када су у питању преминули или новорођени чланови.

Уколико Подносилац Пријаве до утврђивања предлога листе корисника за доделу Помоћи, достави доказе о томе да он или неко од чланова његовог породичног домаћинства болује од болести од већег социо-медицинског значаја, односно уколико неко од њих, након подношења Пријаве на Јавни позив оболи од болести од већег социо-медицинског значаја, Комисија наведено узима у обзир приликом разматрања пријава и примене члана 6. овог Правилника ( рангирање Пријава са истим бројем бодова ).

Члан 15.

Пријаву која не садржи формални недостатак или у погледу које је поступљено у складу са чланом 14. став 5. овог правилника, Комисија разматра и утврђује испуњеност услова из члана 2. и 4. овог правилника.

Пријаву у погледу које нису испуњени услови из члана 2. и 4. овог правилника, Комисија не бодује већ исту решењем одбија, као неосновану.

Против решења Комисије из става 2. овог члана, заинтересовано лице може уложити жалбу Већу Општине, преко Комисије, у року од 15 (петнаест) дана од дана достављања наведеног решења.

У погледу пријава код којих су испуњени услови из члана 4. Овог Правилника, Комисија врши бодовање, у складу са мерилима из чл. 5. и 6. овог Правилника.

Члан 16.

На основу броја бодова које Подносилац пријаве оствари према мерилима из чл. 5. и 6. овог правилника, Комисија утврђује предлог листе Корисника (у даљем тексту: Предлог листе).

Предлог листе Корисника Комисија објављујe на огласној табли Општине.

Члан 17.

На Предлог листе Подносилац пријаве може уложити приговор Комисији, у року од 15 (петнаест) дана од дана објављивања Предлога листе.

Комисија је обавезна да о пристиглим приговорима одговори у року од 15 (петнаест) дана од дана истека рока за подношење приговора.

Члан 18.

Након провере навода из приговора и утврђивања чињеничног стања, односно након истека рока за одговор на приговоре, Комисија утврђује коначну листу Корисника за доделу Помоћи (у даљем тексту: Коначна листа). Коначну листу Комисија објављује одмах по утврђивању на огласној табли Општине.

Члан 19.

На основу Коначне листе, Комисија доноси одлуку о додели Помоћи (у даљем тексту: Одлука) која се доставља лицима на која се Одлука односи.

Лица из става 1. овог члана имају право жалбе на Одлуку Већу Општине, преко Комисије, у року од 15 (петнаест) дана од дана достављања Одлуке.

Члан 20.

На основу Одлуке из члана 19. став 1. овог Правилника Општина и Корисник помоћи закључују уговор о додели Помоћи.

 **ЗАВРШНЕ ОДРЕДБЕ**

Члан 21.

Измене и допуне овог правилника врши Комисија у писаној форми.

На сва питања која нису уређена овим Правилником примењиваће се одредбе закона којим је уређен општи управни поступак и других закона који уређују предметну материју.

Члан 22.

Овај правилник је сачињен у 7 (четири) примерака, од којих се један доставља Комесаријату Републике Србије, један надлежним службама Општине, а остали се чувају за потребе Комисије.

Овај правилник ступа на снагу даном потписивања од стране свих чланова Комисије.

КОМИСИЈА за избор корисника за доделу СРЕДСТАВА НАМЕЊЕНИХ ЕКОНОМСКОМ ОСНАЖИВАЊУ ПОРОДИЧНИХ ДОМАЋИНСТАВА ИЗБЕГЛИЦА КРОЗ ДОХОДОВНЕ АКТИВНОСТИ

број: II-404-5-A1/2018 од 06.07.2018. године

**К О М И С И Ј А:**

Биљана Живојиновић, председник Комисије \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Богданов, заменик председника Комисије \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Зорица Брадоњић,члан Комисије \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Смиљана Младеновић,члан Комисије \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Љиљана Бабић, члан Комисије \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_